অনলাইন ডেস্ক: আসন্ন একাদশ জাতীয় সংসদ নির্বাচন নিয়ে নিবন্ধিত রাজনৈতিক দলগুলোর সাথে সংলাপ করছে নির্বাচন কমিশন (ইসি)। গতকাল রোববার পর্যন্ত নিবন্ধিত ৪০টি রাজনৈতিক দলের মধ্যে ২৭টির সাথে সংলাপ সম্পন্ন হয়েছে। সংলাপে সুষ্ঠু নির্বাচন অনুষ্ঠানে ইসির কাছে নানা সুপারিশ উপস্থাপন করেছে দলগুলো। সংলাপে অংশ নিয়ে নির্বাচনে সেনা মোতায়েন ও ভোটের আগে সংসদ ভেঙে দেয়ার পক্ষে মত দিয়েছে বেশির ভাগ রাজনৈতিক দল। এ পরমার্শে দু-একজন বিরোধিতা করলেও বেশির ভাগ ঐকমত্য পোষণ করেছেন। এর আগে সুশীলসমাজ ও গণমাধ্যম কর্মীদের সাথেও সংলাপ করে সাংবিধানিক প্রতিষ্ঠানটি। তারাও একই পরামর্শ দেন নির্বাচন কমিশনকে।